বেঙ্গালুরুর বিভিন্ন রাস্তার জংশনে এমনই সব হলুদ রেখা। যা দেখতে অনেকটা বাক্সের মতো। আর এই সব হলুদ রেখা আঁকা হয়েছে রাস্তায় থাকা সাদা ক্রসিং ঘেঁষে। বেশকিছু দিন ধরে এমন হলুদ রেখা দেখে বেঙ্গালুরুবাসীদের কৌতূহলের শেষ ছিল না। 
অবশেষে টুইটারে এই হলুদ রেখার রহস্য ভেদ করেছে বেঙ্গালুরু ট্র্যাফিক পুলিশ। তারা জানিয়েছে, এই সব হলুদ রেখা মানে এই স্থানে কোনও যান-বাহন দাঁড় করানো যাবে না। সিগন্যাল পেরনোর সময়ে যানবাহনকে সিগন্যাল টাইমারে চোখ রাখতে হবে। হলুদ রেখা পার হওয়ার মতো পর্যাপ্ত সময় না থাকলে আগেই দাঁড়িয়ে যেতে হবে।  
আরও পড়ুন 
মহিলাদের অন্তর্বাস পরে ছাত্রীদের হোস্টেলে ঘুরছে যুবক, আতঙ্ক বেঙ্গালুরুতে! দেখুন ভিডিও 
ধোনি ট্রেনে চেপেছিলেন, এই বিখ্যাত ক্রিকেটার প্রকাশ্য রাস্তায় চালালেন অটো

বেঙ্গালুরু ট্র্যাফিক পুলিশ জানিয়েছে, কোনওভাবে এই হলুদ রেখার উপরে কোনও যানবাহন দাঁড়িয়ে গেলে জরিমানা দিতে হবে। ট্রাফিক নিয়ম-কানুন মানায় বেঙ্গালুরু শহরের রেকর্ড একদমই ভাল নয়। বহু সময়েই সিগন্যালে এমনভাবে যানবাহন দাঁড়িয়ে পড়ে যে পথচারীদের পক্ষে রাস্তা পারাপার করাটা কঠিন হয়ে পড়ে। এমনকী, সাদা রোড ক্রসিং-এর উপরেও অনেকে গাড়ি দাঁড় করিয়ে দেন। ফলে রাস্তা পার করার সময়ে পথচারীরা সুরক্ষিত থাকতে পারেন না। সিগন্যাল খুলে গেলেই পথচারীদের উপরে হুড়মুড়িয়ে এসে পড়ে চলন্ত গাড়ি। বেসামাল যানবাহনকে সামলাতে তাই বিভিন্ন জংশনে এই হলুদ রেখা আঁকা হয়েছে। এতে পথচারীরা সুরক্ষিত হবেন বলেই বেঙ্গালুরু ট্রাফিক পুলিশ জানিয়েছে। 
এই মুহূর্তে বেঙ্গালুরুর ১১টি জংশনে এমন হলুদ রেখা আঁকা হয়েছে। আরও ৪০টি রোড জংশনে এমন হলুদ রেখা আঁকা হবে। গত কয়েক দিনে এই হলুদ রেখার উপরে গাড়ি দাঁড় করিয়ে ১৮০০ জন জরিমানা দিয়েছে বলে জানিয়েছে বেঙ্গালুরু ট্র্যাফিক পুলিশ।  
কলকাতা শহরেও ট্র্যাফিক নিয়ে প্রচুর সমস্যা রয়েছে। বেঙ্গালুরুর পথ ধরে এমন হলুদ রেখার আমদানি কী করবে কলকাতা পুলিশ? তা সময়ই বলে দেবে।